Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: szóló 1996. évi LXXXI. törvény 1. §-ának (1) bekezdése;
Paragraph Index: 1315

2. E tájékoztató — általános megközelítésben — összefoglalja az Európai Unióhoz való csatlakozást előkészítő hazai jogharmonizációs tevékenységhez szükséges legfontosabb tudnivalókat. Mivel rendeltetése az, hogy a minisztériumok, országos hatáskörű szervek és más kormányzati intézmények számára útmutatást adjon a jogharmonizációs feladatok teljesítéséhez, elsősorban e tevékenység nemzetközi és belső jogi alapjaival, alkotmányossági és jogalkotási követelményeivel, programozásával és módszertanával, valamint eljárási és alaki szabályaival foglalkozik. Nem célozza viszont az Európai Unió, azon belül a közösségi jog átfogó és részletes bemutatását. Erre a szakkönyvek tanulmányozása és a köztisztviselők számára szervezett képzés szolgál. Hasonlóképpen nem irányul ez a tájékoztató a jogharmonizációval érintett egyes szabályozási területek sajátosságainak ismertetésére. E sajátosságokat az egyes jogharmonizációs feladatok teljesítése során kell figyelembe venni.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes